Jokerit on tehnyt tätä ja ensi kautta koskevan sopimuksen hyökkääjä Antti Pihlströmin kanssa.

Pihlström, 31, pelasi alkukauden Sveitsin liigan Fribourgissa. Viisi edellistä kautta hän edusti KHL:ssä Salavat Julajev Ufaa ja TsSKA Moskovaa. Pihlström on ollut maajoukkueen luottopelaajia jo useammalla kaudella.

-Pihlström tuo joukkueeseemme energiaa, kokemusta, luonnetta ja nopeutta. Hän on esiintynyt KHL:ssä huippujoukkueissa ja maajoukkueessa arvoturnauksissa isoissa peleissä ja pystynyt aina pelaamaan korkealla tasolla, sanoo Jokereiden GM Jari Kurri.

Pihlström pelasi viime kaudella KHL:n runkosarjan voittaneessa ja finaaleihin asti edenneessä TsSKA Moskovassa. Sitä ennen hän edusti neljällä kaudella Salavat Julajev Ufaa. Kaikkiaan Pihlström on esiintynyt KHL:ssä 219 runkosarjaottelussa ja tehnyt 53+39=92 pistettä. Pudotuspeleissä 63 kamppailussa tehot ovat 15+5=20.

Maajoukkueessa Pihlström on pelannut kertaalleen olympialaisissa ja seitsemän kertaa MM-kisoissa. Hän kuului maailmanmestaruuden 2011 voittaneeseen joukkueeseen Bratislavassa. Hyökkääjä on saavuttanut lisäksi olympiapronssia sekä MM-hopeaa ja -pronssia. Hopeinen mitali pujotettiin kaulaan viime kevään kisoissa Venäjällä.

Juniori-ikäisenä Pihlström pelasi kaksi kautta Jokereissa ja voitti helsinkiläisseurassa B-nuorten SM-kultaa. Suomessa hän on edustanut aikuisiällä Bluesia, SaiPaa, HPK:ta ja JYPiä. SM-liigassa vyöllä on 310 ottelua, joissa ovat syntyneet tehot 71+84=155. Hyökkääjä on pelannut urallaan myös 54 NHL-ottelua Nashville Predatorsin paidassa ja edustanut yhdellä kaudella Ruotsin liigan Färjestadia.

Pihlström liittyy joukkueen vahvuuteen, kun KHL:n pakollinen lääkärintarkastus ja muun muassa viisumiasiat on saatu tehtyä. Hän ei pelaa vielä tiistain vierasottelussa TsSKA Moskovaa vastaan. Hyökkääjän pelinumero on 41.